PATVIRTINTA

Kauno miesto savivaldybės tarybos

2022 m. birželio 21 d.

sprendimu Nr. T-324

**RENGINIŲ IR PRAMOGINIŲ PASLAUGŲ ORGANIZAVIMO KAUNO VIEŠOSIOSE VIETOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Renginių ir pramoginių paslaugų organizavimo Kauno viešosiose vietose tvarkos aprašas (toliau – aprašas) nustato bendruosius renginių ir pramoginių paslaugų organizavimo Kauno viešosiose vietose reikalavimus, prašymų leisti organizuoti renginius ir pramogines paslaugas nagrinėjimo, leidimų išdavimo tvarką, renginių ir pramoginių paslaugų organizatorių ir dalyvių teises, pareigas ir atsakomybę.

2. Šis aprašas taikomas renginiams ir pramoginėms paslaugoms, organizuojamoms Kauno viešosiose vietose. Aprašas netaikomas:

2.1. susirinkimams, kurie organizuojami Lietuvos Respublikos susirinkimų įstatymo nustatyta tvarka;

2.2. ne komerciniam naudojimui skirtų filmų, reportažų, žinių, informacinių laidų filmavimui (fotografavimui), kai nenaudojami įrenginiai, trukdantys pėsčiųjų ar transporto priemonių eismui;

2.3. lauko treniruotėms sportuoti skirtose vietose, švietimo ir ugdymo įstaigų netradicinėms pamokoms viešosiose erdvėse, kai nenaudojami įrenginiai, netrukdomas pėsčiųjų ar transporto priemonių eismas;

2.4. piešimui ant visuomeninės paskirties pastatų, tvorų  ir kitų statinių Kauno miesto savivaldybės nustatytose vietose.

3. Šis aprašas parengtas atsižvelgiant į Lietuvos Respublikos triukšmo valdymo įstatymo, Lietuvos Respublikos alkoholio kontrolės įstatymo, Lietuvos Respublikos civilinių pirotechnikos priemonių apyvartos kontrolės įstatymo, Lietuvos Respublikos neįgaliųjų socialinės integracijos įstatymo, Lietuvos Respublikos administracinių nusižengimų kodekso nuostatas.

4. Šio aprašo privalo laikytis visi asmenys, kurie organizuoja renginius ir pramogines paslaugas Kauno viešosiose vietose.

5. Renginius ir pramogines paslaugas Kauno viešosiose vietose gali organizuoti sukakę 18 metų veiksnūs Lietuvos Respublikos ir Europos Sąjungos valstybių narių piliečiai, užsieniečiai, turintys įstatymų nustatyta tvarka gautą leidimą nuolat gyventi Lietuvos Respublikoje, Lietuvos Respublikoje registruoti ir veikiantys juridiniai asmenys (toliau – organizatorius).

6. Pagrindinės šiame apraše vartojamos sąvokos:

6.1. **Asmeninė šventė** – šventė, kuri susijusi su žmogaus gyvenimo ciklu ir (ar) žymi svarbiausius ritualus (gimtadienis, vestuvės, krikštynos, mergvakaris, bernvakaris ir pan.).

6.2. **Dalyvis** –renginyje dalyvaujantis asmuo (ne žiūrovas), kuriam renginio organizatorius yra pavedęs atlikti tam tikrą funkciją.

6.3. **Kilnojamasis atrakcionų parkas** –pramoginiai įrenginiai, skirti pakartotinai pastatyti įvairiose vietose ir išmontuoti ir asmenims linksminti.

6.4. **Komercinis renginys** – renginys, į kurį patekimas yra mokamas (su bilietais) ar kuriuo siekiama finansinės naudos (reklaminė akcija, reklaminio vaizdo klipo filmavimas, reklaminė fotosesija), ir jame gali būti prekiaujama ir teikiamos paslaugos.

6.5. **Leidimas organizuoti renginį ar pramoginę paslaugą Kauno viešojoje vietoje** (toliau – Leidimas) – Kauno miesto savivaldybės administracijos direktoriaus įsakymu patvirtintos formos dokumentas, suteikiantis teisę organizuoti renginį ar pramoginę paslaugą Kauno viešojoje vietoje.

6.6. **Masinis renginys** – renginys, kuriame dalyvauja daugiau nei 1000 žiūrovų ir dalyvių.

6.7. **Mugė** – prekių ir paslaugų paroda, šventinis renginys, kurio metu prekiaujama, teikiamos paslaugos, pristatoma produkcija ir (ar) demonstruojami tradiciniai liaudies amatai, organizuojama kultūrinė programa.

6.8. **Nepilnamečiams skirtas renginys** – asmenims iki 18 metų skirtas renginys.

6.9. **Potencialiai pavojingi pramoginiai įrenginiai** – pramoginiai įrenginiai, kurie atitinka Lietuvos Respublikos potencialiai pavojingų įrenginių priežiūros įstatyme nurodytas kategorijas ir Lietuvos Respublikos Vyriausybės patvirtintus šių įrenginių kategorijų parametrus ir kuriuos naudojant dėl juose susikaupusios energijos ir vykstančių procesų kyla pavojus (galima grėsmė) žmonių gyvybei, sveikatai ar aplinkai.

6.10. **Pramoginė paslauga** – ne renginio metu teikiama paslauga, skirta viešai asmenims linksmintis ir pramogauti, kai tokiai paslaugai teikti nėra Kauno miesto savivaldybės nustatyta tvarka patvirtinta vieta (kilnojamasis atrakcionų parkas, vandens atrakcionai, pripučiamasis batutas, kilnojamasis batutas, pripučiamasis baseinas, oro balionas, žaidimų aikštelė, pramogų parkas, pramoginės transporto priemonės, riedlentės, riedučiai ir kitos pramogos).

6.11. **Prašymas** – Kauno miesto savivaldybės administracijos direktoriaus įsakymu patvirtintos formos dokumentas, kuriuo prašoma leisti organizuoti renginį ar pramoginę paslaugą Kauno viešojoje vietoje.

6.12. **Pranešimas** – Kauno miesto savivaldybės administracijos direktoriaus įsakymu patvirtintos formos dokumentas, kuriuo pranešama apie renginį Kauno viešojoje vietoje ir kuris suderintas su Kauno apskrities vyriausiojo policijos komisariato Viešosios tvarkos valdyba.

6.13. **Renginys** – šventė, koncertas, sporto varžybos, mugė, festivalis, paroda, reklaminė, socialinė ar kitokio pobūdžio akcija, ceremonija, atmintinos dienos minėjimas, cirko ir teatro vaidinimas, filmo (vaizdo klipo) filmavimas, masinė fotosesija, teatralizuotos eitynės, meninė akcija, meninė instaliacija, statinių, paminklų ir (ar) kitų objektų apšvietimas, papuošimas, renginiai ant vandens telkinių ir kiti vieši organizuoti žmonių susibūrimai, kurių forma nepriskiriama susirinkimui.

6.14. **Renginių ir pramoginių paslaugų, organizuojamų Kauno viešosiose vietose, derinimo komisija** (toliau – Komisija)–nuolatinėRenginių ir pramoginių paslaugų, organizuojamų Kauno viešosiose vietose, derinimo komisija, sudaroma Kauno miesto savivaldybės administracijos direktoriaus įsakymu.

6.15. **Renginys ar pramoginė paslauga su gyvūnais** –paroda, sporto varžybos, rungtynės, mugė, aukcionas, cirko vaidinimas ar programa, konkursas, laida, filmo (vaizdo klipo) filmavimas, reklama, kitas viešas renginys ar pramoginė paslauga, kuriame naudojamas vienas ar daugiau gyvūnų.

6.16. **Reprezentacinė vieta** – vieša Kauno miesto vieta, pritraukianti gyventojus ir svečius savo išskirtinumu ir (ar) estetiniu vaizdu, ir (ar) istorija: Kauno pilies prieigos prie Vyčio paminklo, Laisvės al., Muzikinio teatro sodelis, Nepriklausomybės a., Rotušės a., Santakos parkas, Vienybės a., Vytauto Didžiojo karo muziejaus sodelis.

6.17. **Viešoji tvarka** –moralės ir pagarbos principais pagrįstos bendrosios viešo elgesio taisyklės, egzistuojančios visuomenėje.

6.18. **Viešoji vieta** – Kauno miesto savivaldybės teritorijoje esanti Kauno miesto savivaldybei ar valstybei nuosavybės teise priklausanti ir patikėjimo ar panaudos pagrindais valdoma teritorija (aikštės, skverai, parkai, pėsčiųjų takai, paplūdimiai, stadionai ir kitos žmonių susibūrimams skirtos vietos), į kurią turi teisę patekti visi asmenys ir kurioje būnant asmeniui keliami tam tikri elgesio reikalavimai: gerbti ir nepažeisti kitų žmonių teisių, rimties, netrukdyti jiems.

7. Asmenys, norintys viešojoje vietoje organizuoti renginį ar pramoginę paslaugą, turi gauti Leidimą.

8. Leidimo nereikia, jei organizatorius ne vėliau nei prieš 3 darbo dienas iki renginio pradžios pateikia pranešimą apie organizuojamą nekomercinį renginį, kurio metu:

8.1. nebus daugiau nei 50 dalyvių ir žiūrovų;

8.2. renginio metu nebus trukdomas, draudžiamas ar ribojamas pėsčiųjų ar transporto priemonių eismas;

8.3. nebus statomi, naudojami jokie įrenginiai;

8.4. renginio trukmė nebus ilgesnė nei 1 valanda;

8.5. toje pačioje vietoje ir tuo pačiu laiku nevyks kitas renginys;

8.6. nebus trikdoma viešoji rimtis, asmenų ramybė, poilsis ar darbas;

8.7. organizatorius užtikrins viešąją tvarką, renginio teritorijoje esančių žmonių ir objektų saugumą, renginio teritorijos sutvarkymą po renginio;

8.8. nebus koncerto;

8.9. nebus vykdoma prekyba, teikiama pramoginė paslauga, nebus skleidžiama reklama;

8.10. nebus naudojami gyvūnai;

8.11. renginys neturės susirinkimo požymių pagal Lietuvos Respublikos susirinkimų įstatymą.

9. Jei pateikus pranešimą paaiškėja papildomos renginio detalės, dėl kurių renginys neatitinka 8 punkte nustatytų reikalavimų, organizatorius informuojamas, kad turi pateikti prašymą leisti organizuoti renginį.

10. Renginio rėmėjo vardo paskelbimas arba eksponavimas renginio metu ir renginio vietoje nelaikomas komercine reklama.

**II SKYRIUS**

**REIKALAVIMAI RENGINIAMS**

11. Kauno miesto savivaldybės administracijos direktoriaus ar jo įgalioto asmens leidimu renginiai gali būti organizuojami viešosiose vietose, jeigu jie atitinka šiame apraše nustatytus reikalavimus.

12. Renginiais nelaikomos asmeninės šventės, išskyrus santuokos registravimo ceremoniją Kauno miesto savivaldybės nustatyta tvarka.

13. Mugės kaip savarankiški renginiai gali būti organizuojami Laisvės alėjoje, Vilniaus gatvėje ir Rotušės aikštėje 2 kartus per metus – pavasarį ir rudenį. Pavasario ir rudens mugių organizatorius parenkamas Kauno miesto savivaldybės administracijos teisės aktų nustatyta tvarka konkurso būdu.

14. Viešosiose vietose organizuojami renginiai gali vykti nuo 8 val. iki 22 valandos, išskyrus renginius, kurie yra paroda, meninė instaliacija, statinių, paminklų ir (ar) kitų objektų apšvietimas, papuošimas. Šie renginiai gali trukti visą parą. Renginio laikas ankstinamas ir (arba) pratęsiamas atskiru Kauno miesto savivaldybės administracijos direktoriaus ar jo įgalioto asmens įsakymu.

15. Organizatorius, norintis organizuoti renginį viešojoje vietoje, raštu arba elektroninėmis priemonėmis privalo pateikti prašymą Komisijai. Kartu su prašymu organizatorius privalo pateikti:

15.1. išsamų renginio aprašymą ir programą;

15.2. įrenginių (scenos ir kitų įrenginių, pvz., prekybos vietų, tualetų, apsauginės tvoros, išorinės reklamos ar kitokios informacinės medžiagos, pirotechnikos priemonių, neįgaliesiems skirtų vietų ir kt.), jei jie bus montuojami, išdėstymo schemą, kurioje pateikti tikslūs įrenginių matmenys, atstumas nuo statinių) ir eismo ribojimo, pakeitimo schemą, jei renginio metu planuojama apriboti transporto eismą.

16. Organizatorius privalo:

16.1. pasirūpinti tualetų įrengimu renginio teritorijoje arba jų nuoma renginio teritorijoje esančiose viešosiose įstaigose, jei renginys truks ilgiau kaip 2 valandas ir jo metu bus teikiamos viešojo maitinimo paslaugos (jei Komisija nenustato kitaip);

16.2. užtikrinti renginio teritorijos sutvarkymą. Jei renginyje bus prekiaujama, užtikrinti, kad renginio metu būtų renkamos šiukšlės ir atliekos;

16.3. užtikrinti renginio teritorijoje viešąją tvarką, teritorijoje esančių žmonių saugumą ir objektų apsaugą;

16.4. aptverti renginio teritoriją, jei taip nustato Komisija ir tai įmanoma pagal renginio pobūdį ir vietą;

16.5. pasirūpinti, kad renginio teritorija ir jos prieigos (jeigu renginys vyks tamsiu paros metu) būtų apšviestos;

16.6. užtikrinti greitosios medicinos pagalbos personalo budėjimą:

16.6.1. sporto renginiuose;

16.6.2. renginiuose, kuriuose planuojami automobilių, motociklų ar aviacijos priemonių pasirodymai;

16.6.3. renginiuose, kurie vyksta nuo 22 val. iki 6 val., išskyrus renginius, kurie yra paroda, meninė instaliacija, statinių, paminklų ir (ar) kitų objektų apšvietimas, papuošimas;

16.6.4. renginiuose, kuriuose tikėtinas vyresnio amžiaus žmonių (vyresnių kaip 60 metų) dalyvavimas arba kurie skirti vyresnio amžiaus žmonėms;

16.6.5. masiniuose renginiuose;

16.6.6. Komisijos sprendimu – kituose renginiuose, kurie bus susiję su neįprastu dalyvių ar žiūrovų fiziniu ar emociniu krūviu, vyks ekstremaliomis gamtinėmis sąlygomis;

16.7. pateikti sutarčių su fiziniais ir juridiniais asmenimis dėl atliekų išvežimo, renginio saugumo užtikrinimo, renginio apsaugos, medicinos pagalbos teikimo, tualetų nuomos kopijas ar kitus paslaugų teikimą įrodančius dokumentus (pagal renginio pobūdį nurodo Komisija);

16.8. užtikrinti, kad renginio metu nebūtų trikdoma viešoji rimtis, asmenų ramybė, poilsis ir darbas;

16.9. pateikti su Kauno apskrities vyriausiojo policijos komisariato Viešosios tvarkos valdyba (toliau – Policija) suderintą prašymą.

16.10. masiniuose renginiuose:

16.10.1. numatyti neįgaliesiems ir juos lydintiems asmenims (vienam neįgaliajam – vienas lydintis asmuo) saugią vietą kuo arčiau renginio centroar nesunkiai pasiekiamą vietą, iš kurios neįgaliesiems būtų patogu ir saugu stebėti renginį ar jame dalyvauti;

16.10.2. sudaryti sąlygas neįgaliųjų vairuojamas ar neįgaliuosius atvežančias transporto priemones statyti kuo arčiau renginio vietos, kai renginio teritorijoje ribojamas eismas;

16.10.3. pasirūpinti, kad valstybinių renginių, miesto švenčių oficialiosios dalies kalbos būtų verčiamos į gestų kalbą;

16.10.4. pasirūpinti tualetų, pritaikytų neįgaliesiems, įrengimu (jei renginyje bus įrengiami tualetai).

16.10.5. numatyti saugią ir patogią stebėti renginį vietą asmenims su vaikais, kurie yra vežimėliuose.

17. Jei organizuojant renginį ar renginio metu prireiks įvažiuoti transporto priemonėmis į valstybės saugomas teritorijas, organizatorius privalo turėti atitinkamą leidimą įvažiuoti į šias teritorijas.

18. Renginyje (jeigu Komisija nenustato kitaip) turi būti saugos tarnybos darbuotojai, kurie užtikrintų renginio dalyvių, įrangos ir statinių apsaugą, palaikytų viešąją tvarką, neįleistų į renginį neblaivių ar nuo psichotropinių medžiagų apsvaigusių asmenų, neleistų įsinešti į renginį alkoholinių gėrimų, kitų gėrimų stiklinėje taroje, ginklų ar daiktų, kuriais galima sužaloti žmogų. Apsaugos organizavimo planas turi būti suderintas su Policija.

19. Organizatoriai privalo nutraukti renginį, jei kyla grėsmė žmonių saugumui.

20. Renginiuose, atsižvelgus į renginio paskirtį, numatomas žiūrovų amžiaus grupes, renginio vietą ir laiką, gali būti leidžiama prekiauti alkoholiniais gėrimais teisės aktų nustatyta tvarka.

21. Jeigu renginyje leidžiama prekiauti alkoholiniais gėrimais, jo organizatorius privalo užtikrinti, kad:

21.1. prekyba alkoholiniais gėrimais vyks tam tikroje apibrėžtoje teritorijoje;

21.2. prekyba alkoholiniais gėrimais bus nutraukta likus ne mažiau kaip 30 min. iki renginio pabaigos.

22. Draudžiama prekiauti alkoholiniais gėrimais:

22.1. supilstytais į tarą, kuri gali būti panaudota žmonėms žaloti;

22.2. nepilnamečiams skirtų renginių metu;

22.3. sporto renginiuose, išskyrus atvejus, kai įrengiamos specialios prekybos vietos, atskirtos nuo bendros renginio teritorijos.

23. Jeigu renginyje leidžiama prekiauti (teikti paslaugas), prekybininkas, gavęs raštišką organizatoriaus sutikimą, kreipiasi teisės aktų nustatyta tvarka į atitinkamus leidimus išduodančią Kauno miesto savivaldybės įstaigą dėl leidimo prekiauti (teikti paslaugas) renginio metu išdavimo.

24. Jeigu renginyje bus naudojamos civilinės pirotechnikos priemonės, organizatorius privalo:

24.1. numatyti atskirą aptvertą teritoriją civilinėms pirotechnikos priemonėms naudoti;

24.2. pateikti teisės aktų nustatyta tvarka suderintą civilinės pirotechnikos priemonių išdėstymo schemą.

25. Draudžiama naudoti civilines pirotechnikos priemones:

25.1. arčiau kaip 30 metrų nuo mokyklų ir kitų ugdymo įstaigų, gydymo ir reabilitacijos įstaigų, kulto, šarvojimo patalpų, gyvenamųjų namų (tarp jų ir daugiabučių), jeigu tai nesuderinta su pastatų (statinių) ar patalpų savininkais;

25.2. nuo 22 val. iki 8 val. (išskyrus švenčių dienas, masinius miesto ir valstybinės reikšmės renginius).

26. Jei renginio metu yra numatyti parodomieji skrydžiai ar kitos su aviacija susijusios priemonės, organizatorius privalo pateikti Lietuvos Respublikos civilinės aviacijos direkcijos leidimą šiai veiklai.

27. Jei bus organizuojamas renginys su gyvūnais, organizatorius privalo:

27.1. pateikti Kauno valstybinei maisto ir veterinarijos tarnybai pateikto pranešimo apie renginį su gyvūnais kopiją;

27.2. laikytis Lietuvos Respublikos gyvūnų gerovės ir apsaugos įstatymo ir kitų teisės aktų, reglamentuojančių atskirų rūšių gyvūnų gerovę ir apsaugą, reikalavimų.

28. Jei renginio metu bus teikiamos vežimo kinkomuoju transportu (karietomis ar kt.) paslaugos, organizatorius privalo:

28.1. pateikti paslaugų teikimo vietos schemą (planą) ir maršrutą;

28.2. turėti su savimi gyvūną identifikuojančio dokumento kopiją;

28.3. valyti, tvarkyti, dezinfekuoti ekipažų stovėjimo ir maršrutų vietas. Gyvūnai turi būti švarūs, sveiki, pakaustyti kelio dangos negadinančiomis pasagomis.

29.. Jeigu bus organizuojamas kilnojamasis atrakcionų parkas, organizatorius privalo pateikti:

29.1. pramoginių įrenginių išdėstymo projektą, kurį sudaro:

29.1.1. aiškinamasis raštas;

29.1.2. pramoginių įrenginių išdėstymo planas su pažymėtomis jų išdėstymo vietomis, nurodytu atstumu iki gretimų pastatų, statinių, medžių;

29.1.3. pramoginių įrenginių vaizdai (brėžiniai) su matmenimis (ilgis, plotis, aukštis);

29.1.4. vizualizacija;

29.2. veiklos civilinės atsakomybės draudimo poliso kopiją;

29.3. jei atrakcionų parke veiks pramoginiai įrenginiai, priskiriami potencialiai pavojingiems įrenginiams, organizatorius privalo pateikti:

29.3.1. laisvos formos deklaraciją, kad pramoginis įrenginys atitinka gamintojo, Variklinės pavaros pramoginių įrenginių naudojimo ir priežiūros taisyklių, patvirtintų Lietuvos Respublikos socialinės apsaugos ir darbo ministro 2012 m. sausio 30 d. įsakymu Nr. A1-45 „Dėl Variklinės pavaros pramoginių įrenginių priežiūros taisyklių patvirtinimo“, ir kitų teisės aktų reikalavimus;

29.3.2. iki pramoginių įrenginių naudojimo pradžios – akredituotosios įstaigos išvadą, kad pramoginis įrenginys yra tinkamas saugiai naudoti. Organizatorius privalo vadovautis Lietuvos Respublikos teisės aktais, reglamentuojančiais pramoginių įrenginių naudojimą.

30. Jei organizuojant renginį ir (ar) renginio metu reikalingas Kauno miesto elektros energijos tiekimas (elektros įrenginių prijungimas, atjungimas nuo Kauno miesto gatvių apšvietimo įrenginių, Kauno miesto elektros energijos naudojimas), organizatorius privalo:

30.1. gavęs Komisijos pritarimą dėl renginio organizavimo, pateikti Kauno miesto savivaldybės administracijos padaliniui, atsakingam už miesto gatvių apšvietimą, rašytinės formos suderinimą su gatvių apšvietimo elektros tinklus pagal sutartį su Kauno miesto savivaldybės administracija eksploatuojančia įmone (toliau – elektros tinklus eksploatuojanti įmonė).

30.2. sumokėti elektros tinklus eksploatuojančiai įmonei jos nustatytą mokestį už elektros įrenginių prijungimo ir atjungimo paslaugas;

30.3. pagal pasirašytą sutartį sumokėti Kauno miesto savivaldybei jos nustatytą mokestį už suvartotą elektros energiją.

31. Draudžiama organizuoti šiuos renginius:

31.1. renginius, kurie skatina alkoholio, tabako, narkotinių ar kitų svaigiųjų medžiagų vartojimą;

31.2. renginius, kurie savo pobūdžiu yra pavojingi dalyvių arba žiūrovų sveikatai. Jei renginio dalyviams būtini specialūs apsaugos drabužiai, renginio dalyviais negali būti atsitiktiniai asmenys. Tokie renginiai galimi kaip parodomieji ir juose dalyvauja tik specialiai tam paruošti žmonės (armija, policija, sportininkai ir pan.);

31.3. renginius, kurių dalyviai vairuoja transporto priemones taip, kad tai kelia grėsmę eismo tvarkai ir saugumui, sudaro pavojų dalyvaujančių ir kitų asmenų saugumui ir sveikatai, pažeidžia viešąją tvarką ir rimtį;

31.4. renginius, kurių dalyviai yra nuogi arba kitaip savo išvaizda ar turimais ir demonstruojamais daiktais pažeidžia dorovės principus;

31.5. renginius, kurių dalyviai renginio metu sakomomis kalbomis, veiksmais, plakatais, šūkiais, audiovizualinėmis priemonėmis ir kitokiomis priemonėmis akivaizdžiai kursto pažeisti ar pažeidžia Lietuvos Respublikos Konstituciją ar įstatymus, viešąją tvarką ir dorovės normas;

31.6. renginius, kurių metu demonstruojama nacistinės Vokietijos, SSRS ar Lietuvos SSR vėliava ar herbas arba vėliava, ženklas ar uniforma, kurių sudedamoji dalis yra nacistinės Vokietijos, SSRS ar Lietuvos SSR vėliava ar herbas, atsakingų už Lietuvos gyventojų represijas Vokietijos nacionalsocialistų ar SSRS komunistų partijos vadovų atvaizdai, nacistinių ar komunistinių organizacijų simboliai ar uniformos arba nacistinės Vokietijos, SSRS ar Lietuvos SSR vėliavos ar herbo, nacistinės svastikos, nacistinio SS ženklo, sovietinio kūjo ir pjautuvo ženklai, sovietinės raudonos penkiakampės žvaigždės ženklo pagrindu sudarytos vėliavos ar ženklai arba į juos klaidinančiai panašūs antikonstitucinių organizacijų simboliai, karinę agresiją propaguojantys ženklai ir simboliai, atliekamas nacistinės Vokietijos, SSRS ar Lietuvos SSR himnas (išskyrus renginius, kuriuose ši simbolika naudojama žinių skleidimo, mokymo, mokslo, meno ar informavimo apie istorinius ar dabarties įvykius tikslais, taip pat jei naudojama oficiali kitų valstybių simbolika).

32. Jeigu Kauno apskrities vyriausiasis policijos komisariatas turi duomenų, kad renginio dalyviai ar žiūrovai gali turėti ginklų, daiktų ar medžiagų, pavojingų sveikatai arba gyvybei, jis apie tai praneša organizatoriui ir gali priimti sprendimą organizuoti renginio vietos prieigose asmenų ir jų bagažo apžiūrą ir patikrinimą, imtis kitų prevencinių priemonių.

33. Skleisti informaciją apie renginį (reklamuoti renginį ar platinamoje informacijoje apie renginį naudoti Kauno miesto savivaldybės atributiką, simboliką ir vardą) galima tik gavus Leidimą arba Komisijos pritarimą dėl renginio organizavimo.

**III SKYRIUS**

**REIKALAVIMAI PRAMOGINĖMS PASLAUGOMS**

34. Kauno miesto savivaldybės administracijos direktoriaus ar jo įgalioto asmens leidimu pramoginės paslaugos gali būti organizuojamos viešosiose vietose, jeigu jos atitinka šiame apraše nustatytus reikalavimus.

35. Pramoginės paslaugos viešosiose vietose gali būti teikiamos nuo 8 val. iki 22 valandos.

36. Organizatorius, norintis organizuoti pramoginę paslaugą viešojoje vietoje, raštu arba elektroninėmis priemonėmis privalo pateikti prašymą Komisijai. Kartu su prašymu organizatorius privalo pateikti įrenginių išdėstymo schemą (pramoginės paslaugos įrenginių, tualetų, apsauginės tvoros, paviljonų, pavėsinių ar kt. išdėstymas), kurioje turi būti pateikti tikslūs pramoginei paslaugai teikti naudojamų įrenginių matmenys ir atstumas nuo statinių.

37. Organizatorius privalo:

37.1. pasirūpinti tualetų įrengimu arba jų nuoma pramoginės paslaugos organizavimo teritorijoje (toliau – teritorija) esančiose viešosiose įstaigose (jei Komisija nenustatė kitaip);

37.2. užtikrinti teritorijos sutvarkymą;

37.3. užtikrinti teritorijoje viešąją tvarką, teritorijoje esančių žmonių saugumą ir objektų apsaugą;

37.4. aptverti teritoriją, jeigu taip nustatė Komisija;

37.5. pasirūpinti, kad teritorija ir jos prieigos tamsiuoju paros metu būtų apšviestos;

37.6. pasirūpinti veiklos civilinės atsakomybės draudimu (jei Komisija nenustato kitaip).

38. Jei bus teikiamos vežimo kinkomuoju transportu (karietomis ar kt.) pramoginės paslaugos, organizatorius privalo vadovautis šio aprašo 27, 28 punktuose nustatytais reikalavimais.

39. Jeigu bus organizuojamas kilnojamasis atrakcionų parkas, organizatorius privalo vadovautis šio aprašo 29 punkte nustatytais reikalavimais.

40. Jei pramoginės paslaugos bus teikiamos ant vandens ar vandenyje, privalo budėti gelbėtojai.

41. Jei bus teikiama skrydžio oro balionu pramoginė paslauga, organizatorius privalo pateikti Lietuvos Respublikos civilinės aviacijos direkcijos leidimą šiai veiklai.

42. Jei pramoginei paslaugai organizuoti reikalingas Kauno miesto elektros energijos tiekimas (elektros įrenginių prijungimas, atjungimas, elektros energijos naudojimas), organizatorius privalo vadovautis šio aprašo 30 punkte nustatytais reikalavimais.

**IV SKYRIUS**

**PRAŠYMŲ PATEIKIMO, NAGRINĖJIMO IR LEIDIMŲ IŠDAVIMO TVARKA**

43. Prašymus nagrinėja Komisija.

44. Asmuo, norintis viešojoje vietoje organizuoti renginį ar pramoginę paslaugą, ne vėliau kaip prieš 10 darbo dienų iki renginio ar pramoginės paslaugos teikimo pradžios raštu arba elektroninėmis priemonėmis pateikia prašymą. Prašymas turi būti pasirašytas organizatoriaus (juridinio asmens vadovo ar jo įgalioto asmens arba fizinio asmens, kai renginį ar pramoginę paslaugą organizuoja fizinis asmuo), elektroninės formos prašymas pasirašomas elektroniniu parašu. Reikalavimai, taikomi organizuojant renginius, nustatyti šio aprašo II skyriuje, organizuojant pramogines paslaugas – III skyriuje.

45. Komisija gali įpareigoti organizatorių pateikti šio aprašo II ir III skyriuose nenurodytus dokumentus, reikalingus sprendimui dėl Leidimo išdavimo priimti.

46. Komisija nesvarsto prašymo arba atideda jo svarstymą iki kito artimiausio Komisijos posėdžio, jei organizatorius pateikia prašymą nesilaikydamas šio aprašo 44 punkte nustatytų reikalavimų, nepateikia kitų reikiamų dokumentų, nepaaiškina renginio ar pramoginės paslaugos organizavimo eigos. Komisijos sprendimu Leidimas neišduodamas dėl netinkamos vietos pasirinkimo, keliamos grėsmės visuomenės saugumui, neatitikties Kauno miesto tvarkymo ir švaros taisyklių ir (ar) Kauno miesto želdynų ir želdinių apsaugos taisyklių reikalavimams. Motyvuotu Komisijos sprendimu gali būti neišduodamas Leidimas organizuoti renginį ar pramoginę paslaugą reprezentacinėje vietoje.

47. Komisija turi teisę kviesti į posėdį organizatorių ar jo atstovą. Komisija turi teisę priimti sprendimą dėl Leidimo išdavimo, jei paskirtu laiku kviestas organizatorius ar jo atstovas neatvyko, taip pat turi teisę prašymo svarstymą atidėti ir, jei yra būtina, pakartotinai kviesti į posėdį organizatorių ar jo atstovą.

48. Organizatoriui Leidimas išduodamas, jei Komisija priima sprendimą išduoti Leidimą. Jei organizuojamas komercinis renginys ar komercinė pramoginė paslauga, už Leidimo išdavimą imama Kauno miesto savivaldybės tarybos nustatyto dydžio rinkliava.

49. Pateikus visus būtinus dokumentus, Leidimas išduodamas per 5 darbo dienas nuo Komisijos sprendimo išduoti Leidimą priėmimo. Jei Leidimas neišduodamas, pareiškėjas informuojamas apie Komisijos sprendimo neišduoti Leidimo motyvus.

50. Renginio ar pramoginės paslaugos organizavimo metu organizatorius privalo turėti Leidimą.

51. Organizatorius, praradęs Leidimo originalą, turi teisę raštu arba elektroninėmis priemonėmis pateikti prašymą išduoti Leidimo dublikatą. Šiame prašyme turi būti nurodytas renginio ar pramoginės paslaugos pavadinimas, data ir vieta.

52. Organizatorius turi teisę raštu arba elektroninėmis priemonėmis pateikti prašymą panaikinti išduotą Leidimą. Šiame prašyme turi būti nurodytas išduoto Leidimo numeris, renginio ar pramoginės paslaugos pavadinimas, data, vieta ir priežastis, dėl kurios prašoma panaikinti Leidimą.

53. Komisija, gavusi informacijos apie pažeidimus organizuojant renginį ar pramoginę paslaugą, nustatytos tvarkos nesilaikymą, turi teisę panaikinti išduotą Leidimą ir nedelsdama apie tai informuoja organizatorių raštu ar elektroninėmis priemonėmis.

**V SKYRIUS**

**ORGANIZATORIŲ IR DALYVIŲ TEISĖS, PAREIGOS IR ATSAKOMYBĖ**

54. Organizatoriai ir dalyviai privalo:

54.1. laikytis Lietuvos Respublikos įstatymų, Kauno miesto savivaldybės ir kitų institucijų teisės aktų ir šio aprašo reikalavimų, vykdyti Leidime nurodytus įpareigojimus;

54.2. vykdyti Kauno miesto savivaldybės administracijos padalinio, atsakingo už viešąją tvarką, ir (ar) policijos pareigūnų reikalavimus.

55. Organizatoriai privalo nutraukti renginį ar pramoginę paslaugą ir pareikalauti, kad dalyviai ir žiūrovai išsiskirstytų, kai:

55.1. renginys ar pramoginė paslauga nebeatitinka Leidime nurodyto pobūdžio;

55.2. iš renginio ar pramoginės paslaugos teikimo vietos nepašalinami asmenys, kurie pažeidžia Lietuvos Respublikos įstatymus;

55.3. renginio ar pramoginės paslaugos teikimo metu kurstoma pažeisti įstatymus arba dorovės normas;

55.4. renginio ar pramoginės paslaugos teikimo metu kėsinamasi įvykdyti nusikaltimą ar įvykdomas nusikaltimas, vykdoma kita tyčinė veika, kelianti pavojų žmogaus gyvybei, sveikatai, laisvei, asmens garbei ir orumui, turtui, visuomenės saugumui, valdymo ir viešajai tvarkai;

55.5. renginio ar pramoginės paslaugos teikimo metu individualiais ar grupiniais veiksmais trikdomas transporto eismas, valstybinių įstaigų, organizacijų ar Kauno miesto savivaldybės institucijų normali veikla ar keliama grėsmė tai sutrikdyti.

56. Jeigu renginio ar pramoginės paslaugos nenutraukia organizatoriai, tai gali padaryti policijos pareigūnai.

57. Už išorinės vaizdinės reklamos, susijusios su renginiu ar pramogine paslauga, naudojimą yra atsakingas organizatorius.

58. Organizatoriai ir dalyviai, pažeidę įstatymus ir šį aprašą, teisės aktų nustatyta tvarka traukiami atsakomybėn, atsako už padarytą materialinę žalą ir privalo atlyginti nuostolius.

59. Organizatoriui gali būti vienerius metus neleidžiama organizuoti renginio ar pramoginės paslaugos viešoje vietoje, jeigu jam buvo paskirta administracinė nuobauda už padarytus teisėtvarkos pažeidimus organizuojant renginį ar pramoginę paslaugą arba jo organizuotas renginys ar pramoginės paslaugos teikimas buvo nutrauktas dėl viešosios tvarkos pažeidimų arba materialinės žalos padarymo, arba jo anksčiau organizuoto renginio ar pramoginės paslaugos organizavimo metu buvo užfiksuota pažeidimų.

**VI SKYRIUS**

**BAIGIAMOSIOS NUOSTATOS**

60. Šis aprašas keičiamas ir pripažįstamas netekusiu galios Kauno miesto savivaldybės tarybos sprendimu.

61. Pasikeitus teisės aktų nuostatoms, kuriomis vadovaujantis šis aprašas parengtas, privaloma vadovautis priimtais teisės aktų pakeitimais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_